Document ID: 32000D0185

Title and Content:
ΑΠΟΦΑΣΗ ΤΟΥ ΣΥΜΒΟΥΛΙΟΥ της 28ης Φεβρουαρίου 2000 με την οποία επιτρέπεται στα κράτη μέλη να εφαρμόσουν μειωμένο συντελεστή ΦΠΑ σε ορισμένες υπηρεσίες υψηλής έντασης εργατικού δυναμικού, σύμφωνα με τη διαδικασία που προβλέπεται στο άρθρο 28 παράγραφος 6 της οδηγίας 77/388/ΕΟΚ (2000/185/ΕΚ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση(1), και ιδίως το άρθρο 28 παράγραφος 6, την πρόταση της Επιτροπής, Εκτιμώντας τα ακόλουθα: (1) Δυνάμει του άρθρου 28 παράγραφος 6 της οδηγίας 77/388/ΕΟΚ, το Συμβούλιο, αποφασίζοντας ομόφωνα, προτάσει της Επιτροπής, μπορεί να επιτρέπει σε ένα κράτος μέλος που υποβάλει αίτηση σύμφωνα με τη διαδικασία και τους όρους που προβλέπονται στο άρθρο αυτό, να εφαρμόσει μειωμένο συντελεστή ΦΠΑ για ορισμένες υπηρεσίες υψηλής έντασης εργατικού δυναμικού. (2) Οι συγκεκριμένες υπηρεσίες πρέπει, αφενός, να πληρούν τους όρους που προβλέπονται από την εν λόγω οδηγία και, αφετέρου, να αναφέρονται στο παράρτημα ΙΑ της ίδιας οδηγίας. (3) Πρόκειται για δοκιμαστικό μέτρο που περιορίζεται σε μέγιστη χρονική περίοδο τριών ετών μεταξύ της 1ης Ιανουαρίου 2000 και της 31ης Δεκεμβρίου 2002. (4) Ωστόσο, η εισαγωγή μείωσης του συντελεστή ΦΠΑ για συγκεκριμένες κατηγορίες θα μπορούσε να έχει αρνητικές επιπτώσεις στην ομαλή λειτουργία της εσωτερικής αγοράς και την ουδετερότητα του φόρου. Ενδείκνυται, συνεπώς, να προβλεφθεί διαδικασία έγκρισης για σαφώς καθορισμένη και πλήρη περίοδο τριών ετών, σε προαιρετική βάση για τα κράτη μέλη, και να περιοριστεί αυστηρά το πεδίο εφαρμογής του μέτρου αυτού προκειμένου να διαφυλαχθεί ο επαληθεύσιμος και περιορισμένος χαρακτήρας του. (5) Λόγω του δοκιμαστικού χαρακτήρα του μέτρου, απαιτείται να διεξαχθεί αναλυτική αξιολόγηση των επιπτώσεών του όσον αφορά τη δημιουργία θέσεων εργασίας και την αποδοτικότητα από τα κράτη μέλη που το εφαρμόζουν και από την Επιτροπή. (6) Τα κράτη μέλη που υπέβαλαν αίτηση τήρησαν τη διαδικασία και τις προβλεπόμενες από την οδηγία 77/388/ΕΟΚ προϋποθέσεις. (7) Τρία κράτη μέλη, η Γαλλική Δημοκρατία, το Μεγάλο Δουκάτο του Λουξεμβούργου και το Βασίλειο των Κάτω Χωρών, υπέβαλαν αίτηση για έγκριση κατ' εξαίρεση εφαρμογής, μειωμένου συντελεστή σε υπηρεσίες που ανήκουν σε τρεις κατηγορίες του παραρτήματος ΙΑ. Σε καθεμία από τις τρεις περιπτώσεις, η μείωση του συντελεστή στον τρίτο από τους επιλεγέντες τομείς, θα έχει ασήμαντη οικονομική επίπτωση. (8) Το Ηνωμένο Βασίλειο υπέβαλε αίτηση για την εφαρμογή μειωμένου συντελεστή για υπηρεσίες σε ακίνητα αποκλειστικά στη Νήσο του Μαν. Λαμβανομένων υπόψη, αφενός, των ειδικών εδαφικών κανόνων που διέπουν το καθεστώς αυτού του νησιού, και ιδίως του άρθρου 299 παράγραφος 6 στοιχείο γ) της συνθήκης, καθώς και της συνθήκης για την προσχώρηση του Ηνωμένου Βασιλείου της Μεγάλης Βρετανίας και Βορείου Ιρλανδίας και του άρθρου 3 παράγραφος 4 της οδηγίας 77/388/ΕΟΚ και, αφετέρου, των κανόνων περί του τόπου των υπηρεσιών που συνδέονται με ακίνητο, οι οποίοι διασφαλίζουν τη φορολόγηση στον τόπο όπου ευρίσκεται το ακίνητο, η εφαρμογή μειωμένου συντελεστή σ' αυτές τις υπηρεσίες δεν ενέχει τον κίνδυνο στρέβλωσης του ανταγωνισμού. Ωστόσο, η εφαρμογή μειωμένου συντελεστή αποκλειστικά στη Νήσο του Μαν μπορεί να εγκριθεί μόνο κατ' εξαίρεση, σε σχέση με τις άλλες περιοχές των κρατών μελών στις οποίες η συνθήκη και η οδηγία 77/388/ΕΟΚ είναι πλήρως εφαρμόσιμες, διότι υπό άλλες περιστάσεις, αυτή η δυνατότητα δεν θα μπορούσε να προβλεφθεί χωρίς τον κίνδυνο να θιγεί η αρχή των ενιαίων συντελεστών σε ένα κράτος μέλος. (9) Εξάλλου, τα άλλα κράτη μέλη ενημερώθηκαν σχετικά με τις διάφορες αιτήσεις έγκρισης. (10) Η παρούσα απόφαση, τέλος, δεν έχει επιπτώσεις για τους ιδίους πόρους ΦΠΑ των Ευρωπαϊκών Κοινοτήτων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Σύμφωνα με το άρθρο 28 παράγραφος 6 της οδηγίας 77/388/ΕΟΚ, επιτρέπεται στα κατωτέρω κράτη μέλη να εφαρμόσουν, για μεγίστη χρονική περίοδο τριών ετών, από 1ης Ιανουαρίου 2000 μέχρι 31η Δεκεμβρίου 2002, τους μειωμένους συντελεστές που προβλέπονται στο άρθρο 12 παράγραφος 3 στοιχείο α) τρίτο εδάφιο, για τις υπηρεσίες για τις οποίες υπέβαλαν αίτηση, σύμφωνα με την προβλεπόμενη διαδικασία και οι οποίες αναφέρονται ονομαστικά: 1. το Βασίλειο του Βελγίου για τους τομείς οι οποίοι αναφέρονται στα σημεία 1 και 2 του παραρτήματος ΙΑ της οδηγίας 77/388/ΕΟΚ: - μικρές επισκευές: α) ποδηλάτων· β) υποδημάτων και δερματίνων ειδών· γ) ενδυμάτων και υφασμάτινων ειδών οικιακής χρήσης (συμπεριλαμβανομένων των εργασιών της επιδιόρθωσης και της μετατροπής), - ανακαίνιση και επισκευή ιδιωτικών κατοικιών άνω των πέντε ετών, εξαιρουμένων των υλικών που αποτελούν σημαντικό μέρος της αξίας της παροχής· 2. η Ελληνική Δημοκρατία για τους τομείς που αναφέρονται στο σημείο 1 τελευταία περίπτωση και στο σημείο 4 του παραρτήματος ΙΑ της οδηγίας 77/388/ΕΟΚ: - επιδιόρθωση ενδυμάτων και υφασμάτινων ειδών οικιακής χρήσης (συμπεριλαμβανομένων των εργασιών της επιδιόρθωσης και της μετατροπής), - κατ' οίκον φροντίδες· 3. το Βασίλειο της Ισπανίας για τους τομείς που αναφέρονται στα σημεία 2 και 5 του παραρτήματος ΙΑ της οδηγίας 77/388/ΕΟΚ: - οικοδομικές εργασίες για την επισκευή ιδιωτικών κατοικιών, εξαιρουμένων των υλικών που αποτελούν σημαντικό μέρος της αξίας της παροχής, - κομμώσεις· 4. η Γαλλική Δημοκρατία για τους τομείς που αναφέρονται στα σημεία 2, 3 και 4 του παραρτήματος ΙΑ της οδηγίας 77/388/ΕΟΚ: - ανακαίνιση και επισκευή ιδιωτικών κατοικιών που έχουν αποπερατωθεί πριν από τουλάχιστον δύο έτη, εξαιρουμένων των υλικών που αποτελούν σημαντικό μέρος της αξίας της παροχής, - κατ' οίκον φροντίδες, - καθαρισμός υαλοπινάκων και ιδιωτικών κατοικιών· 5. η Ιταλική Δημοκρατία για τους τομείς που αναφέρονται στα σημεία 2 και 4 του παραρτήματος ΙΑ της οδηγίας 77/388/ΕΟΚ: - ανακαίνιση και επισκευή ιδιωτικών κατοικιών, εξαιρουμένων των υλικών που αποτελούν σημαντικό μέρος της αξίας της παροχής, - κατ' οίκον φροντίδες· 6. το Μεγάλο Δουκάτο του Λουξεμβούργου για τους τομείς, που αναφέρονται στα σημεία 1, 3 και 5 του παραρτήματος ΙΑ της οδηγίας 77/388/ΕΟΚ: - μικρές επισκευές: α) ποδηλάτων· β) υποδημάτων και δερματίνων ειδών· γ) ενδυμάτων και υφασμάτινων ειδών οικιακής χρήσης (συμπεριλαμβανομένων των εργασιών της επιδιόρθωσης και της μετατροπής), - κομμώσεις, - καθαρισμός υαλοπινάκων και ιδιωτικών κατοικιών· 7. το Βασίλειο των Κάτω Χωρών για τους τομείς που αναφέρονται στα σημεία 1, 2 και 5 του παραρτήματος ΙΑ της οδηγίας 77/388/ΕΟΚ: - μικρές επισκευές: α) ποδηλάτων· β) υποδημάτων και δερματίνων ειδών· γ) ενδυμάτων και υφασμάτινων ειδών οικιακής χρήσης (συμπεριλαμβανομένων των εργασιών της επιδιόρθωσης και της μετατροπής), - κομμώσεις, - εργασίες χρωματισμού και γύψωσης για την ανακαίνιση και την επισκευή ιδιωτικών κατοικιών άνω των δεκαπέντε ετών, εξαιρουμένων των υλικών που αποτελούν σημαντικό μέρος της αξίας της παρασχεθείσας υπηρεσίας· 8. η Πορτογαλική Δημοκρατία για τους τομείς που αναφέρονται στα σημεία 2 και 4 του παραρτήματος ΙΑ της οδηγίας 77/388/ΕΟΚ: - ανακαίνιση και επισκευή ιδιωτικών κατοικιών, εξαιρουμένων των υλικών που αποτελούν σημαντικό μέρος της αξίας της παροχής, - κατ' οίκον φροντίδες· 9. το Ηνωμένο Βασίλειο για έναν τομέα που αναφέρεται το σημείο 2 του παραρτήματος ΙΑ της οδηγίας 77/388/ΕΟΚ, αλλά αποκλειστικά για τη Νήσο του Μαν: - ανακαίνιση και επισκευή ιδιωτικών κατοικιών, εξαιρουμένων των υλικών που αποτελούν σημαντικό μέρος της αξίας της παροχής. Άρθρο 2 Τα κράτη μέλη που αναφέρονται στο άρθρο 1 καταρτίζουν, πριν από την 1η Οκτωβρίου 2002, αναλυτική έκθεση που περιέχει συνολική αξιολόγηση της αποτελεσματικότητας του μέτρου, όσον αφορά τη δημιουργία θέσεων εργασίας και την αποδοτικότητα την οποία γνωστοποιούν στην Επιτροπή. Άρθρο 3 Η παρούσα απόφαση παράγει αποτελέσματα από την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων. Η παρούσα απόφαση εφαρμόζεται από την 1η Ιανουαρίου 2000 και παύει να ισχύει στις 31 Δεκεμβρίου 2002. Άρθρο 2 Η παρούσα οδηγία απευθύνεται στα κράτη μέλη που αναφέρονται στο άρθρο 1. Βρυξέλλες, 28 Φεβρουαρίου 2000.

Classification Labels:
2380
2304
593

Label Descriptions:
{"2380": "Φόροι καταναλώσεως", "2304": "Έμμεση φορολογία", "593": "ΦΟΡΟΛΟΓΙΑ"}

EuroVoc IDs (Original): 5283
2504
1321
5268
525

EuroVoc IDs (Expanded): 5283
2504
1321
5268
525

Dataset Source: meu

Split: train